Rolandas Daugėla

Rolandas Daugėla (g. 1961 m. vasario 13 d. Kaune) – Lietuvos choro dirigentas ir pedagogas.

 Biografija 
Rolandas Daugėla choro dirigentas, pedagogas Vytauto didžiojo universiteto Muzikos teorijos ir pedagogikos katedros docentas, Juozo Naujalio muzikos gimnazijos mokytojas ekspertas, meno licenciatas.  1968–1979 m. mokėsi Kauno 27-ojoje vidurinėje (dabar Kauno katalikiška) mokykloje, 1972–1977 m. lankė vakarinę muzikos mokyklą (H. Michelevičiaus akordeono klasę). 1979–1983 m. choro dirigavimo mokėsi Kauno Juozo Gruodžio aukštesniojoje muzikos mokykloje (dabar Kauno Juozo Gruodžio  konservatorija)(dėst. Leokadija Januškienė-Olšauskaitė). 1983 m. respublikiniame jaunųjų dirigentų konkurse Kaune laimėjo pirmąją vietą. 1983–1990 m. su pertrauka (karinė tarnyba) choro dirigavimo studijas tęsė Lietuvos valstybinėje konservatorijoje (dabar Lietuvos muzikos ir teatro akademija) (doc. Liongino Abariaus ir doc. Albino Petrausko klasės). 1999 m. Zalcburgo aukštosios muzikos mokyklos „Mozarteum“ profesoriaus Albert Hartinger vedamų kursų – dirigentas-stažuotojas. 2000–2002 m. baigus Lietuvos muzikos ir teatro akademijos meno aspirantūrą, įgytas Meno licenciato kvalifikacinis laipsnis. 

1986–1989 m. Lietuvos vidaus reikalų ministerijos vyrų choro „Sakalas“ chormeisteris.
Nuo 1989 m. Kauno J. Gruodžio aukštesniosios muzikos mokyklos (dabar konservatorijos) choro dirigavimo dėstytojas ir choro studijos dirigentas. Kunigo Ričardo Mikutavičiaus pakviestas 1990 m. pradėjo dirbti vargonininku ir choro vadovu Kauno Vytauto Didžiojo bažnyčioje. 1992 m. subūrė minėtos bažnyčios kamerinį chorą „Cantate Domino“, kuris kas sekmadienį gieda sumos metu, dalyvauja dainų šventėse ir kituose kultūros renginiuose. Plačiai koncertuoja ir kasmet dalyvauja tarptautiniuose chorų festivaliuose, konkursuose Lietuvoje ir užsienyje. Nuo 1998–2011 m. dirba Lietuvos muzikos ir teatro akademijojos Kauno fakultete muzkos didaktikos ir dirigavimo katedroje. 2003–2004 m. Katedros vedėjas, 2003–2004 m. ir 2006–2008 m. choro studijos meno vadovas ir dirigentas. Nuo 2011 m. fakultetui atsiskyrus nuo Vilniaus, dirba Vytauto Didžiojo universiteto Muzikos akademijos muzikos teorijos ir pedagogikos katedroje. 2002–2003 m. Jonavos kultūros centro moterų choro „Guoba“ meno vadovas ir dirigentas. 2002–2003 m. Kauno kultūros centro mišraus choro „Ainiai“ meno vadovas ir dirigentas. 2002–2007 m. Kauno pedagogų kvalifikacijos centro mišraus choro „Diemedis“ meno vadovas ir dirigentas. 2006–2009 m. dirbo Kauno Aleksandro Kačanausko muzikos mokykloje. Nuo 2006 m. dirba Kauno Juozo Naujalio muzikos gimnazijoje, taip pat vadovauja ginazijos jaunių chorui „Cantica“. Nuo 2015 m. Vytauto Didžiojo universiteto akademinio choro "Vivere Cantus" įkūrėjas, meno vadovas ir dirigentas. Nuo 2024 m. Kėdainių kultūros centro kamerinio choro "Ave musica" meno vadovas ir dirigentas.

Su chorais bei mokiniais dalyvauta per 60 tarptautinių konkursų, festivalių Lietuvoje ir užsienyje. Laimėti aukščiausi apdovanojimai bei prizinės vietos. Svarbiausi: 1994 m. – X bažnytinės muzikos festivalyje Anglijoje (Coventry) pelnė geriausio choro vardą, 1995 m. – XIII pasaulio chorų konkurse Ispanijoje (Cantonigros) laimėjo pirmąją vietą, 1995 m. – X tarptautiniame Stasio Šimkaus chorų konkurse Klaipėdoje pelnyta pirmoji vieta ir „Mažojo gintaro“ (Grand Prix) prizas. 1997 m. XI analogiškame konkurse vėl laimėta pirmoji vieta ir „Didžiojo gintaro“ (Grand Prix) prizas. Choras konkurse meistriškai atliko Vytauto Barkausko (jaunesniojo) „Stabat Mater“ ir Stasio Šimkaus dainą „Nakties tylumoje“; taip pat gerai pasirodė 1996 ir 1997 m. chorų konkursuose Italijoje (Gorizia) – V taurė ir Vokietijoje (Marktoberdorfas) – pelnyti labai gero ir gero Europinio standarto kamerinio choro sertifikatai.

Parengė chorus Kauno bei 1998, 2003, 2007, 2009, 2014, 2018 m. Pasaulio lietuvių dainų šventėms Vilniuje. 2012, 2016 m. – Lietuvos moksleivių dainų šventei Vilniuje.

R. Daugėla – nuo 1996 m. Kauno miesto dainų švenčių, nuo 1998 m. Pasaulio lietuvių dainų švenčių Vilniuje, nuo 2012 m. Lietuvos moksleivių dainų švenčių vyr. dirigentas. Nuo 1992 m. kasmet organizuoja Tarptautinius sakralinės muzikos festivalius ir chorų konkursus „Cantate Domino“. Nuo 2006 m. Lietuvos chorų ekspertas – konsultantas. Įvairių konkursų komisijos pirmininkas ir narys. Nuo 2009 m. Tarptautiniu chorų festivalių – konkursų: Bratislava Cantat, Slovakijoje, Ohrid, Makedonijoje komisijos narys, Adrijos karalienės, Italijoje komisijos pirmininkas. Lektorius, bei tarptautinės ERASMUS programos dalyvis Bratislavos Taikomųjų menų Universitete Slovakijoje. Nuo 2011 m. Tarptautinių festivalių ciklo Lituania Cantat –  tarptautinių choro muzikos festivalių: Kaunas Cantat, Lietuvos muzikos patriarcho Juozo Naujalio,  Birštonas Cantat,  Šiauliai Cantat, Musica Festa ir aišku seniausio nuo 1992 rengiamo - Cantate Domino   sumanytojas ir meno vadovas.

Nuo 1992 m. Lietuvos Katalikų bažnyčios vargonininkų sąjungos narys, nuo 1993 m. Lietuvos chorų sąjungos narys, nuo 1995 m. šios sąjungos Kauno chorinio meno bendrijos tarybos narys ir viceprezidentas, nuo 1996 m. Kauno klubo „Cantate Domino“ įsteigėjas ir pirmininkas, , nuo 1998 m. Lietuvos muzikų sąjungos narys, nuo 2011 VŠĮ "Lituania Cantat" prezidentas

 Įvertinimas 
1998 m. už koncertinę veiklą bei lietuvių choro muzikos propagavimą paskirta Lietuvos kultūros ministerijos S. Šimkaus I laipsnio premija. 2007 metų kultūros ir meno stipendijos laureatas. 2008 m. Lietuvos meninių kolektyvų „Aukso paukštės“ nominacijos „Tarptautinio spindesio žvaigždė“ laureatas. 2008 m. už profesionalios muzikos sklaidą apdovanotas nominacija „Tikra muzika“. 2009 m. už sakralinės muzikos puoselėjimą ir sklaidą Lietuvoje bei užsienyje įteiktas Kauno arkivyskupijos įsteigtas padėkos diplomas. 2010 m. už neatlygintinus darbus, sakralinės muzikos puoselėjimą, kamerinio choro „Cantate Domino“ pasiekimus ir aukštus apdovanojimus bei tarptautinio sakralinės muzikos festivalio ir konkurso „Cantate Domino“ organizavimą apdovanotas Kauno miesto savivaldybės įsteigtu „Gerumo kristalu“. 2010 m. už aukščiausius tarptautinius apdovanojimus bei pedagoginę veiklą paskirta kultūros ir meno premija. 2011 m. kaip miestui nusipelniusiam žmogui įteiktas Kauno burmistro Jono Vileišio žalvarinis medalis. 2020 m. Už aktyvią 2019 meninę veiklą su VDU akademiniu choru "Vivere Cantus" paskirta LCHS meno premija. 2023 už svarų indėlį į Lietuvos ir Kauno miesto kultūrą, chorinės muzikos puoselėjimą ir aktyvią visuomeninę veiklą apdovanotas III laipsnio Santakos garbės ženklu. 2024 m. choras laimėtas  aukščiausias mėgėjų meno apdovanojimas “Aukso paukštė”  geriausio suaugusiųjų choro ir vadovo nominacijoje.

 Šaltiniai 
 Boleslovas Zubrickas. Pasaulio lietuvių chorvedžiai: enciklopedinis žinynas. – Vilnius, 1999.

Kategorija:Lietuvos chorvedžiai
Kategorija:Lietuvos pedagogai
Kategorija:Tarptautinio Stasio Šimkaus chorų konkurso dalyviai